Wara karriera jagħmel l-aborti, tabib Taljan ċeda darba għal dejjem l-għodda li biha temm hesrem mijiet ta’ ħajjiet ta’ trabi. Dr. Antonio Oriente mhux talli nideb, imma llum il-ġurnata qed jaħdem bħala ġinekologu jgħin lil ħafna ommijiet fit-tqala tagħhom. Il-ħolma tiegħu kienet li jkollu l-opportunita’ jċedi l-għodda li bihom kien jaqdi dmirijietu fil-mestjier ta’ qabel, lil Papa, xi ħaġa li mal-papiet precċedenti ma kienetx irnexxiet. Iżda, l-Papa Franġisku mhux biss kiseb il-popolarita’ bid-diskorsi favur dawk li huma mwarbin, iżda wkoll bil-fatti, hekk kif f’laqgħa li seħħet nhar l-1 ta’ Ottubru, li ġiet għall-għarrieda minnufih aċċetta u laqa’ għandu l-għodda tat-tabib konvertit. Il-Papa lit-tabib Oriente għamillu l-kundizzjoni iżda li jevanġelizza messaġġi favur il-ħajja u saħansitra jiddefendiha. F’intervista lil ACI Prensa, Oriente stqarr li hu beda jagħmel l-aborti għall-flus li jiġġeneraw, madanakollu, hekk kif hu u martu ma setax ikollhom tfal, iddeċieda li jtemm din il-karriera. Fl-Italja in-numru ta’ tobba li jagħmlu l-aborti naqsu drastikament, fejn saħansitra ċifri ppublikati fl-2011 wrew li llum il-ġurnata mas-70.7% joġġezzjonaw li jagħmlu l-abort.